En 19-årig knallertfører slap søndag aften for fysiske skader, men risikerer et par skrammer på straffeattesten for at køre 100 kilometer i timen på en ulovlig knallert.

Det kan være svært at begrænse sin fart, når man endelig har fået skruet knallerten "rigtigt" sammen, så den kan køre lidt mere end de tilladte 35 kilometer i timen. Det opdagede en 19-årige nordjyde, da han søndag aften var ude at køre sig en lille tur. På Tørholmsvej i Hjørring, hvor man i øvrigt kun må køre 50 kilometer i timen, lykkedes det den unge knallertfører at overhale en patruljevogn fra Nordjyllands Politi med svimlende 100 kilometer i timen. Det fik betjentene til straks at tænde blinkene og sætte efter knallertføreren - men han havde ingen intentioner om at standse. Det skete dog lidt efter helt af sig selv, da han forsøgte at tage et sving uden at sætte farten ned og endte i et levende hegn. Ifølge politiets døgnrapport kom den 19-årige knallertfører ikke noget til, men han indkasserede en sigtelse for at køre på en ulovlig knallert uden nogen forsikring.